
Kad ističemo jedinstvo kršćanske kulture, očito ne možemo 
mimoići pitanja: može li se i mora li se čovječanska kultura uopće 
kao takova označiti i ocijeniti pod nekim vidom, koji joj daje značaj 
jedinstvenosti? Kršćanska je kultura obilježena duhom osnivača 
kršćanstva, Isusa Krista. Taj duh joj je toliko bitan, da ona bez 
njega gubi svoj naročiti značaj. Za opće čovječansku kulturu pak 
jedinstvenost nije jasna nota, bar na prvi mah. 

Kristova je pojava od neisporedive, valja reći: od centralne 
važnosti za kulturni preporod i razvoj čitavog ljudskog roda. 
Činjenica je, da je kršćanstvo preporodilo svijet. Unijelo je u 
život ljudi neke stalne poglede na cilj života i njegovu vrijednost. 
Svi kršćanski narodi stoje u kulturnom pogledu daleko iznad ne- 
kršćanskih. U doba velikih socijalnih pokreta, nakon pada rimskog 
imperija, za seobe naroda i komešanja u Evropi i Aziji, blaga je 
evanđeoska vijest od divljih horda načinila lagano odane sinove 
kršćanske Crkve i zatočnike svakog napretka u moralnom i mate¬ 
rijalnom pogledu. 

Pojam kršćanske kulture u opreci prema pojmu opće 
čovječanske, obuhvata vremenski jedan historički period, 
tačno omeđen. Jedinstvenu njegovu notu mi možemo lako 
ustanoviti, promotriti i kritički ispitati. Nama su za taj posao na 
raspoloženju povjesna vrela svih grana znanosti i umjetnosti, jedan 
obilni materijal u literaturi, arheologiji i tradiciji. A zanimivo je i 
poučno za današnje naše hiperkulturno doba tu jedinstvenu notu raz¬ 
motriti, ispitati i uglaviti njezin povjesni razvoj od početka kršćan¬ 
skog perioda do današnjih dana. Da li je oznaka jedinstvenosti ostala 
kršćanskoj kulturi netaknuta? Dokle je imala pravo da se takovom 
naziva, a kad je i kako prestala ta njezina osebina? A naročito: 
kakav je stav i značaj kršćanske kulture u naše dane? Kakovi su 
nam izgledi za budućnost? 

I. Pojam jedinstvenosti u općem kulturnom razvoju. 

Kršćanska je kultura jedan integralni dio opće čovječanske 
kulture. I kako je ljudski rod jedinstven po svojoj naravi, po odli¬ 
kama naravi: umu i slobodnoj volji; po značajkama svog duhovnog, 
ma i primitivnog života: vjeri u jedno božanstvo, životu onkraj 
groba; yjeri u nagradu i kaznu za djela u životu; po socijalnim 
svojim osebinama: težnji za familijom i društvenim uređenjem; po 

etičkom djelovanju, vezanom za religijske pređočbe i pojmove — 
tako se i kulturni njegov napredak i nazadak, razvoj, pad ili uspinja¬ 
nje, može i mora posmatrati pod vidom jedinstvene, opće čovječan- 
ske temeljne značajke. 

Oswald Spengler u glasovitom svom djelu »Der Untergang 
des Abendlandes« razvija misao, da o kakovoj jedinstvenoj kulturi 
ljudskog roda nema ni govora. Sve je za nj produkt okoline, maj¬ 
čice zemlje i prilika, pod kojima se razvio život dotičnoga dijela i 
grupe ljudi. A sve je to kroz čitavu znanu i neznanu povijest ljudi — 
neovisno jedno od drugoga. I što je jednima bilo dobro, to je drugima 
zlo. A što su jedni smatrali za istinu, bit će drugima laž i jedan) 
nemoguć pojam. Svaka takova samonikla kultura ima svoje vred¬ 
note, koje ne prenosi dalje niti ih usavršuje. (Zach: Modernes 
c-der kathol. Kulturideal str. 28. i si.) 

Dok drugi u ime evolucije ne će ništa da znadu za Stvoritelja 
naravi, Gospodina Boga našega, dotle Ga evo Spengler u ime pesi¬ 
mizma i apsolutnog relativizma ne vidi i ne pozna. Ne upravlja po¬ 
glede smućenog našeg doba k Njemu, nego proriče propast. Ako 
ovako pođe i dalje, pa još u jačem stupnju, te ako naše protunasto- 
janje ne bude snažnije i odlučnije — doista, ne čeka nas drugo, nego 
skora propast... 

Očito se ljudi ovako raznoličnog poimanja ne slažu u oznaci 
temeljnog pojma: šta je kultura? Istina je, da u pojam »kultura« 
svaki nastoji da unese svoj vlastiti nazor o svijetu i životu. I nije 
zato čudo, da se mišljenje 0. Spenglera podudara s mišljenjem Augu¬ 
sta Comte-a, Hipolita Taine-a, John Stuarta Milla, kao i onim Karla 
Vogta, Charles Darvina, Ernsta Haeckela, dakle zastupnika poziti- 
vizma i materijalizma. Svi oni unose u pojam kulture svojstva, 
težnje i sposobnosti onog čovjeka, kakovog oni shvaćaju. A taj 
njihov čovjek nije proizašao iz ruke Stvoriteljeve, niti je po Njemu 
podignut u nadnaravni red. Nije on za njih niti dijete Božje, niti 
baštinik kraljevstva nebeskoga. Pogotovo on nema da teži za nekom 
svrhom izvan svoga bića, niti da upravlja svoju misao k nekom 
cilju, koji leži izvan dohvata njegovih moći. 

Jasno je onda, da se mora odraziti u postavljanju i opredjelji¬ 
vanju najvišeg, t. j. konačnog zadatka čovjekova u životu posve 
oprečno mišljenju prema posve oprečnim shvatanjima o životnoj 
svrbi čovjekovoj. Slijedi: da se ni glede opsega, ni glede sadržaja 
pojma kultura ne će moći složiti zastupnici materijalističko-monisti- 
čkog nazora na svijet sa zastupnicima kršćanskog nazora. 

Evo zašto: kuturni razvoj i kulturni napredak znači razmah i 
unapređenje svih, a u prvom redu najodličnijih sposobnosti ljudskih. 
To udovoljavanje nekom naravnom poticaju i potrebama očituje se 
u svim pravcima ljudske djelatnosti. 1 Najprije u njegovoj težnji, da 

1 »Kultura obuhvata najznamenitija područja narodnog života dakle 
osim religije i ćudoređa: obitelj, društvo, državu, pravo, gospodarstvo, 
znanost, umjetnost i prosvjetu«. Otto Schilling: Katholische Sozialethik, 
str. 247., Munchen 1929 . 

si pribavi i usavrši sve, što mu služi boljem izvanjskom životu: hrana, 
odijelo, stan; da uredi svoje odnose prema najbližima: familija, 
pleme, narod, država; zatim prema onomu, koga zapaža na svakom 
koraku: Bogu, kao izvoru ne samo materijalnog, nego i duhovnog 
života, dakle: vjera i ćudoređe. 

Tako čovječja težnja za boljim i naprednijim stanjem obuhvata 
ne samo vanjske, nego i unutarnje njegove potrebe. Od materijalnih 
prelazi na duhovne. Najprije: najnužnija naobrazba, onda znanost 
i umjetnost. Dolaze tu najkrupnija metafizička pitanja i odgovori; 
oni isti, što sačinjavaju temelje svakog nazora na svijet. Na tom je 
polju pak napredak i usavršavanje neograničeno. Na njemu se akti¬ 
vi te t ljudskog duha najviše očituje. 

Baš taj duh čovjekov kao inteligentna sila, nesumnjivo je onaj 
glavni pokretni princip k napretku i kulturi. A duh naš ne može da 
se smiri, dok si o najvažnijim pitanjima, što nas okružuju ne odgo¬ 
vori nekom izvjesnošću, s kojom će se zadovoljiti. Tu se međutim 1 
pokazuje, da je nužno zauzeti stanovište prema Bogu. Ili će ga 
čovjek priznati kao stvoritelja, dosljedno i gospodara svemira i ži¬ 
vota —ili ne će. 

Nemoguće je međutim, da se ova dva odgovora sliju u jedan. 
Nemoguće je, da kršćanski i materijalističko-monistički nazor o 
svijetu i životu nađu ovdje zajedničku bazu. Nemoguće je zato da 
o kulturi jednako ispravno misle. 

Jer ako je princip svega kulturnog aktiviteta duša... onda je 
cilj svega kulturnog napretka što jači, intenzivniji, svestraniji i viši 
uspon svih sposobnosti čovječanstva kao takovoga. Dakle duhovnih 
ili duševnih vrednota čovjekovih u prvom redu. Etnologija nam i 
historija evidentno, pokazuju, da ne može biti govora o usavrša¬ 
vanju čovječanstva, o njegovom intelektualnom i moralnom napretku 
k višem stupnju bez tijesnog oslona na religiju. Religija znači za 
čovjeka vezu s Božanstvom. Sva je primitivna kultura skroz na 
skroz religioznog karaktera. I zato se na dnu težnje ljudskog roda 
za napretkom i kulturom nalaze upisane smjernice one iste, što 
čovjeka vode k početniku života — Bogu. 2 

To je naravni moralni zakon, izražen u deset zapovijedi Božjih. 
Tko kulturu shvati u! prvom redu kao napredak duha — taj ne može 
drugo, nego priznati: da je dekalog temeljni zakon prave kulture. 3 

2 Ali ta Činjenica nipošto ne daje prava na zaključak, kojim bi tko- 
god htio brisati razliku između religije i kulture. Neispravno bi bilo reći, 
sa stanovišta katoličkog našeg naziranja, da katolici imadu u riječima 
sv. pisma, kojima se garantuj’e opstanak Crkve do konca svijeta, za- 
garantovan trajni opstanak kršćanske kulture. Kristove se riječi odnose 
samo na Crkvu. Pa makar da je Crkva majka kulture može kultura pro¬ 
pasti, a Crkva će ostati do konca. 

3 »Kultura je usavršenje i upotpunjivanje naravi, dakle napredak. 
Svaki napredni pokret mora da ima zakone. Ti moraju biti općenito oba¬ 
vezni i mjerodavni za sve odnose prema Bogu, čovjeku i svijetu. Takove 
pak zakone može izdavati samo Bog, stvoritelj naravi. Zakoni dekaloga 
su temeljni zakoni i prema tome temelj kulture«. Z a c h Franz: Modernes 
oder kath. Kulturideal, III. Aufl., Herder, Wien, str. 25. 

I kao što je netko rekao da u socijalnom pitanju na dnu leži pitanje 
moralno, ne će pogriješiti tko problem kulturnog razvoja i napretka 
riješi analognim načinom. 

Napokon: svemu životu organskom i anorganskom, čitavom 
svijetu i svemiru samo je jedna konačna svrha: vanjska slava Go¬ 
spodinova. A svima je razumnim stvorovima povrh toga dana za¬ 
daća, da u vječnom životu nađu svoje blaženstvo, sreću i smirenje. 
I zato sve, što se zbiva u životu ljudi, sve što nastaje radi njih ili 
se s njima razvija, ima se procijeniti: da li ih dovodi ili odvodi k to¬ 
me konačnome cilju. Prema tome je moralno ili nemoralno. Drugim 
riječima: svi su ostali mnogostruki obziri u životu sporedni, obzirom 
na konačni cilj. Temeljno je i jedino važno samo to, da li je čin 
moralan ili nije. Sva kultura konačno ima dakle smisla samo s ovog 
jedinog gledišta. 

U životu ljudskog roda ova se nota provlači od početka. Iz¬ 
bija sad jače sad slabije, ali ona je uvijek zamjetljiva. Ona veže 
piva pokoljenja s današnjim generacijama. Svi u sebi nose sliku 
jednog i jedinog Stvoritelja, svi po naravnom zakonu teže k jednom 
konačnom cilju. 

* 

Neka nitko ne kaže, da je ovo rečeno s odviše naglašenim reli¬ 
gijskim stanovištem. Da mi svećenici svuda unosimo samo svoje 
teološke poglede..., jer da se kultura konačno može razvijati i bez 
naročitih obzira na Boga i vjersko naziranje. 

Doista se može tako razvijati. I naše nam doba to bjelodano 
dokazuje. Jedno se samo ne smije zaboraviti: da sva moderna kul¬ 
tura, htjela ne htjela, zauzima svoj stav prema onom vječnom na¬ 
ravnom moralnom principu t. j. prema vječnoj volji Božjoj. Govorio, 
dokazivao, pisao tkogod ne znam što i neznam koliko, nikad nitko 
nije ni za vlas pomaknuo ili uzdrmao činjenicu Božjeg opstanka. 
Dosljedno; sav razvoj čovječanstva, sva uvjerenja, svi čini ljudi 
dijele se samo na dvije klase: ili su u skladu s moralnim redom' ili) 
nijesu. A na tom ne može apsolutno ništa promijeniti sva nastranost 
naše savremene kulture, sve njezine zablude, svi njezini- filozofi ii 
socijolozi zajedno s umjetnicima, prirodoznancima, književnicima, 
državnicima i svijesnim Božjim protivnicima. Sa stanovišta kršćan¬ 
skog nazora na svijet ima dosljedno samo jedno ispravno mišlje¬ 
nje. I zato savremena kultura, prava i istinska može biti samo jedna: 
kršćanska kultura. Otkako je Krist došao na svijet ne može se 
prava kultura niti se smije kretati i razvijati izvan puteva, koje je! 
Krist zacrtao. 

Ne znači dakle, da mi teolozi unosimo naše neke teološke po¬ 
glede u svaku stvar. To nisu »neki naši pogledi«, nego logični za¬ 
ključci iz pretpostavki. Ako stoji, kao što stoji činjenica o Bogu 

kao Stvoritelju ii Kristu kao Spasitelju — onda o ispravnosti ovih 
izvoda ne može biti sumnje, barem razložne ne. Za svakog uvjere¬ 
nog katolika ne će po tom biti teško, da se u ovo shvaćanje uživi. 

Kulturu ljudskog roda možemo dakle i moramo shvatiti pod 
vidom organičke jedinstvenosti. Kao što je čitav ljudski rod ne 
samo po nauci biblije, nego i po rezultatima modernog historičko- 
etnološkog istraživanja jedinstven, tako je i kultura njegova kroz 
sve raznolične faze svog porasta i padanja vođena jednim osnovnim 
putem. Jedna je osnovna nota zamjetljiva u svim razvojnim fa¬ 
zama ljudske historije: ona, što je naravnim moralnim zakonom 
ucijepljena u srca sviju ljudi. Sav razvoj, porast i pad civilizacije u 
najraznovrsnijim periodima ljudskog života uvijek je za osnovicu 
imao smjernice, što ih je iz sebe davao čovjek u koliko je on dijete 
Božje. Njegova se duša t. j. njegov razum u borbi s elementima 
prirode penjao visoko i u ono tamno, daleko pređhistorijsko doba: 
Ono što nam je sačuvano i otkrito samo su tragovi, koji pokazuju, 
da je duhovna značajka u životu čovjeka od uvijek bila od prvot¬ 
nog značenja. 

II. Pretkršćanski kulturni period. 

Obuhvata dva dijela: 1. pretpovijesni i 2. period starog doba. 

Dakako, da je za nas najstarije kulturno stanje najzanimivije. 
Već radi toga, što mu počeci leže obavljeni nejasnim nagađanjima, 
osnovanim na onim razmjerno siromašnim nalazima kao dokazima 
izvjesne materijalne i neke duševne kulture. Ne samo vanjski život 
pradoba, nego naročito duhovni njegov stupanj ima i za današnje 
naše ispravno naziranje jednu veliku važnost. Problem govora i 
pisma, početak familijarnog, društvenog i državnog života, a oso¬ 
bito prvi razvoj religije i etike postaju -pitanja od odlučne vrijednosti. 
Onaj duh, koji se danas udaljuje od Boga, baca se s naročitom stra- 
stvenošću na rješenje ovih važnih pitanja i nastoji za svoje mišljenje 
osvojiti svijet. Doista, to mu je u jedno vrijeme gotovo i uspjelo. 
Ali jer je neosnovano, činjenicama protivno, dakle u biti pogrešno, 
nije se moglo dugo održati. Danas još možda neki intransigentni 
komunistički ideolog zadržaje Morganove teorije o familiji ili Feuer- 
bachove o religiji najstarijeg datuma. Objektivna moderna zna¬ 
nost, daje pravo onom shvaćanju, koje je kršćansko-, A po tom 
shvaćanju je sva kultura pretpovijesnog perioda prožeta reli¬ 
gijom kao najsnažnijom idejom. Ona je izraz vjere u jednog 
Boga stvoritelja, koji naplaćuje dobra djela, a zlo kazni i na ovom 
i na drugom svijetu. Ta je ideja toliko jaka, da je ona centralna 
os, oko koje se kreće sav život ljudski. 

i 

Rezultati novije etnologije, naročito kulturno-historičke škole, kojoj 
je danas predstavnik P. W. Schmidt utvrđuju: 1. da prema historičkim 
nalozima nikad nije bilo perioda bez ikakove kulture i bez ikakovog ure- 

đenog spolnog odnosa (promiskuitet) pa da su prema tome vjera u jednog 
Boga, monogamija i vjerovanje, da svi ljudi potječu od jednoga para — 
jedna zajednička duševna svojina najstarijeg čovječanskog uvjerenja. 
Rezultati novijeg etnološkog istraživanja oprovrgavaju tezu ekstremnog 
historičkog evolucionizma, da su se sve religije šematički razvijale iz 
nekih skroz primitivnih oblika (fetišizam, demonizam i animizam): 2. da 
je Spenglerovo mnijenje o nastupu izoliranih kultura čisti produkt fanta¬ 
zije, a da procvat visokih kultura ima posve određene kulturno-historičke 
pretpostavke: povoljno stapanje ili miješanje različnih primitivnih kul¬ 
tura (Zach.: n. dj. str. 37.). 

Period t. zv. starog doba siže do nastupa kršćanstva. Tu su 
zastupane hi'storičke kulture: asirsko-babilonska, egipatska, hebrej¬ 
ska, da se kasnije na nju nađoveže helenistička pa rimska, germansko- 
romanska. Na skrajnjem istoku razviše se jednako davno, a gotovo 
samostalno kulture kineska (japanska) i indijska. Svakako se po- 
ovim najstarijim kulturno-historičkim utvrđenim podacima uzimalo, 
da je put kulturnog razvoja uzeo smjer: od istoka- k zapadu. Otuda 
riječ: Ex oriente lux, kako je kasnije dolaskom Krista Gospodina 
doista došlo svjetlo sa istoka. 

U najnovije doba međutim padaju glasovi, da nije istok kolijevka 
čovječanske kulture, nego zapad, zapravo Evropa. Iz Evrope da je naj¬ 
starija kultura došla na istok, odakle je opet kasnije prodirala stalno 
prema zapadu, dakle da je njezino kretanje kao ono njihala. Dr. H. 
Sim r oth zove to naziranje »Pendulationstheorie«. Ovom se mišljenju 
priključio Dr. J. Bayer (Wien), te (1923. god.) istraživač Afrike i 
osnivač Instituta fiir Kulturmorphologie L e o F r o b e n i u s. U svom 
jednom predavanju u Beču rekao je on: 

»Der Satz vom Licht aus dem Osten ist langst wiederlegt — die 
altesten Kulturfunde macht man in Westeuropa; von hier ruckte die 
Kultur nach dem Osten um von da wieder iiber Babylonien, Agvpten, 
Griechenland, Rom u. s. w. nach dem Westen zuriickzuwandern«. (Zach, 
str. 38.) 4 

Prema onom materijalu, što nam danas stoji na raspolaganje, 
ipak još uvijek možemo smatrati istok kolijevkom čovječanske 
kulture. 

Pa još početkom 19. vijeka, šta smo mi o toj kolijevci znali? 
Sve je naše znanje bilo svedeno na ono, što nam je biblija pružala 
i nešto malo grčki pisci Herodot, Diodor. Egipatske piramide i 
ponosni hramovi stajali su kao nijemi svjedoci nekadanje silne slave 
i snage. Ali progovarali nijesu. Istom tijekom 19. stoljeća ođgonet- 
nuše učenjaci hieroglife, staroegipatsko pismo, a tek 1846. klinovo 
pismo, kojim su se služili asirci i babilonci. Kad se k tomu priklju- 
čiše i nalazi znatnih iskopina, sve do grobnice Tut-an-kamenove u 
naše dane, nama se ukaza visoka kultura davnih vremena, koja samo 


4 Spominjem ovo kao jedno mišljenje ne upuštajući se u analizu i 


ocjenu. 

pojačava misao: da se kulturni razvoj čovječanstva nema shvatiti 
onako, kako su ga ocrtavali ekstremni evolucionisti. Nije čovjek u 
svom kulturnom razvoju neprestano na jednom usponu od poluži- 
vinskog nerazumijevanja do visine modernog svog položaja. Kad bi 
tako bilo onda bi nam najstarije doba moralo pokazivati veoma nisko 
kulturno i religiozno stanje primitivnog čovjeka. Ali baš najnovija 
asiriološka istraživanja samo potvrđuju naše tvrdnje: Do 20 vije- 
kova prije Krista, zapravo još i više (2.500 prije K.) prosijeva reli¬ 
giju u Babilonu jedan monoteizam (pokraj štovanja i drugih bogova), 
a kasnije se ta religija ne uspinje na više i ne pročišćava, nego pada 
i ponizuje do naivnosti i apsurdnosti. Jednako nam kulturno stanje 
toga najstarijeg doba pokazuje jedno visoko razvijeno socijalno 
stanje: uređenu državu, zakonodavstvo, građevine, raskoš privat¬ 
nog života i si. Pa to je također palo i propalo. Ta je sjajna epoha 
uminula i uz izvjesne izmjene prešla na druge svježije narode, da 
se kod njih opet diže i pada, usavršuje u nečemu, a u nečemu opet 
nazaduje. 

Za čitav ovaj povijesni pretkršćanski period vrijedi također 
naša tvrd ja: Sva je kultura ovih raznih naroda usko vezana s reli¬ 
gijom. U izvjesnom stupnju ona je i uvjetovana, dirigirana, podr¬ 
žavana religijom. A to potvrđuje samo naše mišljenje: da j ere li¬ 
gi j a o s n o v svake kulture. Kulturu nosi duh čovjekov. On 
je tračak svjetla nebeskoga, što ga je Stvoritelj naravi ulio u naš 
život. On je vezao taj naš život i sve njegove težnje za sebe i za 
život u Njemu. Tu istinu pronose najprimitivnije kulture najstarijih 
naroda. I onda kad Božanstvu u čast spaljuju jedan dio lovine i onda, 
kad na špiljskim zidovima ostavljaju tragove svojeg vjerovanja... 

III, Sukob kršćanstva sa starom kulturom. 

Stara klasična kultura i civilizacija bila je doista velika. Mi 
joj se danas divimo, naslijeđujemo je; u nekim tačkama uzimamo za 
uzor i marljivo studiramo njezine forme. Da vam samo u pamet 
đozovem veličinu grčke drame, epske i lirske poezije; dubinu Plato¬ 
nove i Aristotelove filozofije; savršenost Fidijina i PraxiteJova dli¬ 
jeta; klasični stil Ciceronov i Tacitov, grandioznost Akropole i 
Kapitola. 

Ali jedno ne mogu da vam kao veliko i udivljenja vrijedno 
predstavim iz tog starog svijeta: skladnost duhovnog života. Imali 
su smisla za ciljeve naravne etike — negdje su u čestitosti otskaki- 
vali kao uzor čitavom onom svijetu na pr. Spartanci i stari Rimljani. 

Ali jedinstvenog mišljenja, vezanog uz stalne vječne i nepromjenljive 
principe i prema njima dosljedno izgrađenog nazora na svijet i život 
nijesu imali. Veliki ljudi, kojima se divimo i kojima će se još mnoga 
pokoljenja iza nas diviti, počinjaju u religijoznom pogledu naivnosti 
ili grube povrede. Tako jedan Sokrat prije nego što polazi u smrt 


8 


veli prijatelju, da ne zaboravi Asklepiju žrtvovati pijetla...! A 
Plato u nacrtu svoje idealne države uzakonjuje ropstvo. 

Povijest nam je sačuvala svjedočanstva, što ih poganstvo 
pruža kao dokaz svog siromaštva u vjerskom pogledu, a s druge 
strane kao potvrdu jednog općenitog uvjerenja o potrebi dolaska 
Mesije. Kad ih dana slušamo, vidimo u njima ostvarenu od iskona 
volju Božju i blagu ruku Njegove Providnosti, kojom vodi ljudski rod. 

U Babilonu imađahu proročanstvo »o nekom velikom kralju, koji će 
ustati na zapadu, a pod njim će pravo i pravica, mir i veselje vladati u svim 
zemljama i sve će narode usrećiti. 

Stara nordijska neka priča govori o jednomu, »koji će doći, mo- 
gućniji, nego Adin«. 

U Kini očekivahu »velikog sveca, koji će doći sa zapada i objaviti 
religiju, što će trajati do konca svijeta«. 

Vergil pjeva (Ecloga IV.) o nekom »koji će od neprestanog straha 
osloboditi zemlje«. 

Cicero spominje proročanstvo Sibylle o kralju, koga će svi morati 
priznati, tko hoće da bude spasen. U djelu »De civitate« veli, da će svuda 
vladati samo jedan gospodar, Bog. A u spisu »de haruspicum responsis« 
govori, da nije nemoguće, da 1 Bog s neba siđe na zemlju, posjeti ljude i 
s njima stanuje. 

Tacit, Suetonije i Flavij Josip pišu, kako je u ono doba po čitavom 
istoku rašireno jedno uvjerenje, da ‘će iz Judeje ustati ljudi, koji će svijetom 
zavladati. 5 

Njima je to sve u ono vrijeme bilo nekako nejasno, obavijeno 
tamom i maglom. Ni jesu znali, da su oruđe u rukama Božjim, kad 
su 69. godine spalili Kapitol i uništili sabiralište svih poganskih bo¬ 
gova u Riimu, a 8 mjeseci nakon toga hram židovski u Jeruzalimu. 
Bili su na zalazu svoje moći. U njihovoj se sredini razvijala već 
nauka Kristova, osvajala duše i uvjerenja. Iznosila jedan nov; svi¬ 
jet, naviještala jedan novi život. Dosljedna, stroga i sva uperena 
na vječni cilj čovjekov, naviještala je doista novu nauku. Dok 
je staroj kulturi bio idealom čovjek, sa svim osebinama zemaljskog 
stvora, nova je kultura iznosila harmoniju i pravi odnos između 
čovjekka i njegove duše. Unijela je zabunu u redove onih, koji 
su svoj pogled upirali samo na skladnost tijela: njegovu ljepotu i 
udobnost. Kultura tijela morala je uzmaknuti pred kulturom duha. 
Dva se svijeta sukobiše... i nakon ogorčene borbe, koja je obilno 
krvlju plaćana — povrh carskih dvorova i u središtu svijeta — ustali 
se Kristov križ. 

S njim dođe onom svijetu novi duh. Žena posta slobodna, do¬ 
stojno biće svoga druga. Robstvo presta kao nedostojan odnos 
čovjeka prema čovjeku. Pravo i poštenje otvori si put. Razmah 
slobodnog duha nađe svoje široko polje. 


Ove i slične primjere navodi Zach u cit. djelu na str 56. 

I misli i želje, osjećaji i užitak dobiše pravo lice. Produhovljen 
čovjek, osjeti se tek sada pravo slobodan. U carstvu duha i njegov 
će duh da kraljuje. Naravnim očima i moćima pridruži se nad¬ 
naravna snaga. I ona udari od sada svoj pečat zatečenoj kulturi. 

IV. Upliv vjere i Crkve. 

Najprije se taj upliv primijetio na familijarnom životu. 
Kršćanstvo je blagoslovilo obitelj. Uništavalo nedostojni nemoral. 
Cudorednost je snaga osnovne stanice svake države t. j. obitelji. 
A tu je ćudorednost mlado kršćanstvo gojilo kao svoj specifieum. 
Nerazrješivost ženidbe, svetost bračnog odnosa, rađanje, a ne ubi¬ 
janje djece u utrobi, odgoj i odgovornost za dijete, stubokom su 
izmijenili sliku familijarnog života kršćanskog prema poganskom. 

Primijetio se zatim u društvenom životu ukidanjem rob- 
stva. Bilo je pojedinaca, koji su slobodnim proglasili najednom po 
1250, 1400 šta više i 8000 robova. 6 Pravni poredak nije tim trpio, 
jer je kršć. obzir i ljubav pomagala, da svi dođu do čestite zarade 
i života. Ta velika promjena mogla je gdjegdje izvesti i neugodnih 
posljedica. Ali ona je u cjelini značila veliku revoluciju u društvu. 
Svakako u smislu dostojnom čovjeka. 

Jedna osobita crta starog kršćanstva jest njegova karita¬ 
tivna strana. Briga za siromahe, udovice i za ostavljene. Tu, je 
crtu istaknuo Krist u evanđelju naročito, pa su prva kršćanska sto¬ 
ljeća u tom pogledu uzorom svim narodima čitavog svijeta. 

U duhovnom životu očitovao se snažno upliv kršćanstva na 
pogansku znanost. Ona je doduše uživala ugled, ali je u kršćan¬ 
skim protivnicima naišla na jačej ustrajnije borce, pa je pred sna¬ 
gom njihove argumentacije polagano zamirala. Borbe gnostičkih 
filozofa nijesu mogle uroditi pobjedom, jednako kao ni židovsko- 
grčka religijska struja. Učenjak Philo u Aleksandriji bio je doduše 
jedna snažna zapreka za intelektualce, jer je svladavao i grčku filo¬ 
zofiju i židovsko talmudsko znanje. Ali ga je nova struja odbacila. 
Na ponosnom svom i pobjedonosnom putu nije Philonova škola mogla 
odoljeti kršćanstvu. Štogod je još na znanstvenom polju pokuša- 
vano, naročito sa strane gnostika i manlkejaca, nije se održalo. Bilo 
je preslabo i preblijedo u vezi s jasnim i logičkim dosljednim nazo¬ 
rima kršćanskih filozofa i apologeta. 

Ni umjetnost nije zanemarena. Kršćanstvo je i nju smat¬ 
ralo dijelom duhovnog života, kako ona i jest. I zato joj je nami¬ 
jenilo zadaću, da prožima i oplemenjuje duh u težnji k vrhovnom 
cilju, da odgaja i vodi k Bogu. Nije se kršć. umjetnost odmah 
snažno razvila. Ali i u primitivnim svojim oblicima, sačuvanim u 
katakombama, odaje ona smjer, kojim joj je poći. Kasnije se ona 


N i k e 1: Allgemeine Kulturgeschichte, II. Aufl., str. 239. 

dovinula jedne visine, da joj se danas svi bez razlike dive, prizna¬ 
jući, da su najveća stvorena djela nadahnuta religijskim kr¬ 
šćanskim duhom. To vrijedi za likovnu kao i građevnu umjetnost. 

Kad je Crkva već zauzela vremenom svoj javni položaj, poja¬ 
čalo se znatno njezino djelovanje. Ono se najznatnije očitovalo u 
obraćenju i odgoju germanskih naroda Gota, Burgunda, Sueva, 
Franaka. Zatim Iraca, Skota, Anglo-Sasa, a kasnije i Slavena. Kod 
svih tih manje više surovih i nekulturnih naroda proizvelo je kršćan¬ 
stvo jedan izvanredan upliv na ćudoredni njihov život. Ne doduše 
od jednom, ni preko noći, nego lagano, ustrpljivim odgojnim ra¬ 
dom. A njihovim poganskim običajima davala je Crkva novo zna¬ 
čenje, oplemenjujući tako njihove navike. Podižući samostane pra¬ 
vila je rasadišta kulture, oaze; prvih početaka znanosti, obrta i 
umjetnosti. Samostani su bili učitelji i u obrađivanju' polja i vrtova, 
isušivanju močvara, izgrađivanju puteva odgajanju šuma, podizanju 
mostova. Crkveni su ljudi isključivo bili, koji su za ono doba gojili 
knjigu, makar u malom razmjeru; koji su sami znali čitati i pisati 
i koji su druge učili; koji, su iskorjenjivali zločeste običaje, upućivali 
na mir, pobožnost i pokornost. Oni su i u javnom državnom životu 
zauzimali najodlučniju ulogu. Upravljani jednom organiziranom 
hierarhijom, oni su bili glavni savjetnici knezova i kraljeva. Svo¬ 
jom su naobrazbom daleko nadmašivali plemiće svjetovne ruke. 
Nije zato čudo, da su svojim uplivom prodirali na svim poljima. 

V. Jedinstvo kršćanske kulture. 

Kršćanski se život, nakon heretičkih borbi i nakon prestanka 
progonstva od strane rimskih careva, jednim jakim; razmahom đo- 
vinuo kroz par stoljeća do zamjernc visine. Sav.je ne samo privatni, 
nego i javni život prožimala kršćanska osnovna misao: sve valja 
promatrati pod vidom vječnosti! Svaki će ljudski čin biti suđen, 
bilo na ovom ili na onom svijetu. Prema tome sve, što se radi, što 
se poduzima ima da vodi računa o konačnom cilju čovjekovu. N a 
taj je način jedan j e đ i s t v e n i đ u h imao prava da 
se afirmira. Sve, što se kršćanstvu bilo u teoriji bilo u praksi 
protivilo — uništavalo se. Vjerojatno se u tom pogledu puno -i 
griješilo: ljudi su uvijek konačno ljudi... Ali jedno se mora pri¬ 
znati: išlo se svi jesno k jednom cilju. Svi su znali za čim teže, 
a svaki je bio sebi toga svijestan, kad je izašao izvan kruga, ozna¬ 
čenog kršćanskim nadiranjem na svijet. 

Stoljeća su prolazila u laganom izgrađivanju ovog jedinstvenog 
kulturnog napretka. Evropa je postala pozorištem jednog prepo¬ 
roda. Izvanjska je kultura išla ruku o ruku s kulturom duha i srca. 
Nad svima je lebdjela briga Crkve, a po njoj i preko nje volja Božja. 
Kršćansko shvaćanje, izraženo u kršćanskom vjerovanju o Kristu kao 
Spasitelju, dominiralo je nad svim zemljama i svim narodima onog 
doba. 

Od propasti zapadnog rimskog carstva pomiče se ovaj upliv za 
jedno vrijeme na istok u Carigrad, da se tamo u IX. vijeku! opet usre¬ 
dotoči na zapadu, kad germansko pleme predvodi Evropu. Ali ne¬ 
prestano u vezi s Crkvom, poštivajući ne samo njezinu nauku, nego 
i njezina prava kao društvene organizacije. 

Kroz sve ovo vrijeme nekad mirnog, a nekad vrlo burnog raz¬ 
voja provodi Crkva jedan posao pročišćivanja: sve elemente stare 
grčko-rimske kulture ne odbacuje, nego neke usvaja i preobličuje. Naj¬ 
ljepše su tu zadaću proveli crkveni oci i crkveni pisci. Već su se prvi 
kršćanski apologete isticali svojom klasičnom izobrazbom. I sve što 
su u klasičnoj književnosti našli uporabiva za svoje svrhe, korisno 
su izradili. Taj se posao nastavio, uz potreban oprez. Crkveni su oci 
položili temelje sredovječnoj kulturi, sjedinivši kršćanstvo s onim, 
što im je pružala visoka klasična kultura. To je divovski posao. 
Snagu im je dao Gospod, koji ih je vodio i nadahnjivao. 

Klasičan je primjer takovog djelovanja sv. Augustin. Sva antikna 
filozofija, historija i umjetnost s jedne, a kršćanska objava i živa kršćanska 
nauka s druge strane — usredotočuju se u njemu. On je tipičan primjer 
jednog od stupova prave klasično-kršćanske kulture. 

Ali čitavo ovo duhovno blago, što su ga pod uplivom kršćan¬ 
stva nagomilali sv. oci i crkveni pisci, palo bi možda u propast i 
nebi donijelo onog uspjeha, kojeg je doista donijelo, da nijesu po>- 
voljne političke prilike omogućile jedan skladan jedinstven razvoj. 
Na zapadu su se brzo razvijali mladi germanski narodi. Nestajanjem 
pojedinih samostalnih država, a nastajanjem novih, grupiranjem 
snaga pojedinih plemena, previranjem bujnog ratničkog života i 
sreće, iskristalizirao se položaj tako, da je zapad pod vodstvom 
Karla Martella 732. god. pobjedom nad Arapima dobio odlučan utje¬ 
caj na razvoj čitave Evrope. Kad je kasnije pošlo za rukom slo¬ 
miti i moć Avara — mogla se nesmetano razvijati jedinstvena ger¬ 
manska država, koja je svoj veliki ideal dosegla za Karla Velikoga. 
Tome je pripomogla Crkva, jer se papa priklonio Francima, a ne 
Bizantu, koji nije pokazivao dosta snage ni da sebe brani, a kamo li 
papu i svoj posjed u Italiji. 

Karlo Veliki je osnivač t. zv. kršćansko^germanske kulture 
(768—814.). Od njegovog se doba razvija sredovječna kultura, koja 
je obilježena uskom saradnjom između Crkve i države. Priznati 
valja, da je Crkva imala u javnom životu dominantni položaj, una¬ 
toč čestih borbi i mnogih neprilika. Jedinstvo kršćanske kulture 
ostvareno je kroz to doba. Sav javni i privatni život stoji pod upli¬ 
vom kršćanstva. Sve manifestacije duhovnog života i sav napredak 
materijalne kulture vodi ili bar potpomaže Crkva. Ona prednjači, 
njezini ljudi vode svagdje i u svemu prvu riječ. 


Ostvarenjem »Svetog rimskog carstva njemačke narodnosti« stvo¬ 
rena je jedna osnovica za socijalni i kulturni utjecaj Crkve. To je bio 

uspješan potez papinske politike. Nova tvorevina nije bila kakova nacio¬ 
nalno jedinstvena država, nego država naroda pod vodstvom germanskog 
plemena. Današnji germani, romani i Slaveni pripadali su tomu carstvu: 
kruna sv. Venceslava s Češkom, Moravskom i Šlezijom; danska, poljska* 
ugarska i hrvatska kruna zajedno sa svim zemljama, što su ih nekada 
kraljevi ili carevi nasljeđivali. To sveto rimsko carstvo trajalo je do 
6. VIII. 1886. kad se car Franjo II. odrekao tog naslova. 

U društvenom pogledu opstojalo je: plemstvo, vitezovi, kmetstvo i 
slobodni građanski obrtnički stalež. Pojedine društvene skupine — staleži 
i redovi — razvijahu se u glavnom bujnim životom, natječući se u zaradi* 
napretku, i u relativno jednoj priličnoj čestitosti 

Poštovanje žene — u vezi s viteškim životom bilo je osobito 
razvijeno. 

Socijalna je zaštita bila u neku ruku također provedena: cehovi svu 
vodili brigu o svakom svom članu. Hospicf su bili brojniji, nego što ih. 
danas imadete. 

, Kršćanska je carrtas bila vezana uz brojne muške f ženske redove,- 
kojima je društvo omogućilo da njeguju i uzdržavaju siromahe, dajući im 
potrebna sredstva. 

Kršćanska se znanost: filozofija i bogoslovija podigla visoko. Pod 
sjenom vjerskih zasada, ona na sigurnom putu, dosiže u sv. Torni Avin- 
skom u 13. vijeku svoj vrhunac; kršćanska umjetnost, na kojemgod je 
polju promatraš, izbacuje imena prvoga reda. U pjesništvu Dante, u sli¬ 
karstvu fra Angelico du Fiesole, u graditeljstvu Bramante. 

I duhovna i materijalna kultura ima jednu zajedničku bazu: na 
principima kršćanstva razviti 1 j u d s k e s p : o s-o bnost i 
do što jačeg razmaha. U tom leži nota jedinstvenosti kršćanske 
kulture. 

Tako je u glavnom bile na zapadu. Ali se ne smije mimoići ni 
pitanje: kakav je upliv kršćanstvo izvelo na istoku? Koliko se tamo kao 
kulturni faktor afirmiralo? To bi međutim bilo jedno predavanje za sebe. 
Neka ovdje bude za sada dostatno ovo: istočno se kršćanstvo — kasnije 
pravoslavlje — nakon svog ranog ođijeljenja od Rima, mnogo povuklo u 
se. Zatvorilo se u crkve i samostane pa nije u javnom životu i razvitku 
društva izvršivalo onog velikog upliva kao katolicizam na zapadu. Pra¬ 
voslavni bogoslovi ističu ovu notu kao prednost: da je naime tim pravo¬ 
slavlje više učuvalo karakter tajanstvenosti, što se religiji kao takovoj' 
pristoji. 

U ovom dakle naprijed ocrtanom sredovječnom tipu kršćanske kul¬ 
ture nije uključen tip, što se razvio na istoku. Jedinstvena nota kršćanske 
kulture nosi u sebi u prvom redu elemente one zapa-dn.e kulture*, koja' 
to ime u pravom f potpunom značenju riječi zaslužuje. 


VI. jedinstvo krše. kulture propada. 

Majka kulture kod svih zapadno-evropskih naroda jest kato¬ 
lička Crkva. 

Poslije propasti rimskog carstva, Crkva se pomoću: mladih' 
germanskih naroda ojača naprama vani i kroz čitav srednji vijek* 
kako napred istakosmo, stvara jednu kulturu, jedinstvenu po duhu,, 
kojim diše, te je širi posvuda, kamo je kršćanstvo doprlo. U najra¬ 
nijem srednjem vijeku sarađivali su s Crkvom razn-i germanski na¬ 
rodi okupljeni kasnije u svojim narodnim državama. I slavenska 
plemena rano stupaju kao samostalni, državni, činioci u. dodir 


13 


s Crkvom. Kultura zapada zahvaća tako i nas i uz osebujni narodni 
život doma nalazi povoljno tlo, razvija se i dosiže zamjemu visinu. 

Ovu jedinstvenu kršćansku kulturu stao je najprije razbijati: 

/. Humanizam i renesansa. 

Humaniste rekoše, da valja poći k izvorima stare klasične zna¬ 
nosti i umjetnosti. A to zato, jer da je kršćanstvo čitav duh antike 
prekrojilo na svoju, u neku ruku ga krivotvorilo. Da valja zato iz 
»kršćana« opet načiniti »ljude«. , 

Renesansa (ako je ne omeđimo samo na umjetnost, nego tom 
pojmu dademo opće šire značenje) je izbacila istu misao: preporodit 
ćemo čovjeka, ako ga upođobimo onom klasičnom lijepom i harmo- 
ničkom grčkom tipu. Zato bez kršćanstva, mimo njega, natrag 
k idealima grčko-rimskim! 

To je bio prvi snažni udarac, koji je uspio. K uspjehu su pri¬ 
pomogli i oni, koji su trebali da brane jedinstvenost kršćanske kul¬ 
ture. Sami neki pape su bili oduševljeni humaniste i promicatelji 
renesanse. 

Ne bi samo po sebi ništa zlo bilo poći k izvorima stare klasične 
znanosti i umjetnosti. Ali je zlo bilo u tom, što su se ideje antike — 
religijske i moralne — širile na račun kršćanstva. Duh paganizma 
stao je da osvaja. U tom je bila opasnost, kojoj crkveni ljudi ni jesu 
znali stati na put. Ta je opasnost rasla, silno i snažno. I današnja 
kultura modernog čovjeka sa svim svojim oznakama hladnog, bes- 
ćutnog i beznadnog ovozemskog osjećanja — samo je posljedica 
onog principa, što ga je unio humanizam i s njim renesansa. 

Ali to nastojanje humanističko i renesansno bilo je pogrešno. 
Oni su htjeli nadovezivati direktno na kulturu starogrčku, izbacivši 
onaj period starokršćanski i kršćansko-germanski. Ali priroda ne 
pravi skokova. I svaki se takav neprirodni skok prije ili kasnije 
osvećuje. Taj prodor, da ga tako nazovemo 1 — nije ostao osamljen. 

Slijedio je zatim: 


2. Protestantizam . 

Bitna oznaka protestantizma jest: subjektivizam. Ne samo 
da je čovjek kao čovjek mjera svih stvari, nego šta više: svaki po¬ 
jedinac. Dok je srednji vijek naučavao, da je Bog norma svega, 
nova nauka veli, da je to čovjek. Iz tog principa, koji je svoj pohod 
snažno otpočeo s protestantizmom, slijedile su užasne posljedice. 

Na religijskom polju j'edno rasulo: Svaki je sam vlastan da 
vjeruje što hoće, prema svom subjektivnom doživljavanju. Današnji 


1 Cfr. Zach str. 123. 

protestantizam to do riječi potvrđuje. On je još samo po imenu neko 
kršanstvo, a po vjerovanju možda tek kod najširih slojeva, koji 
slijede tradiciju. Ali među inteligencijom protestantskom, pa ni među 
samim njihovim bogoslovima, nema jedinstvenog naučavanja, na 
pr. glede osobe Kristove, pojma Crkve, sakramenata i đr. 

Luther je izveo jednu revoluciju. Duboko je ona zasjekla u 
tijelo Kristove Crkve. Ali ona je usjekla duboke brazde također 
u čitavo moderno doba. Brzo se iza toga vremena odigravaju 1 do¬ 
gađaji, koji našu nekadanju kršćansku kulturu nose niz strminu. — 
Crkvena je ova revolucija prethodnik kasnijih državnih i socijalnih 
revolucija. Jer u njoj su Sadržani osnovi za svaku 
revoluciju: raskid s tradicijom, individuali¬ 

st i čko-s u bjektivističko pravo pojedinca. Pa( kad 
je taj princip prenesen s vjerskog polja na političko, socijalno i kul¬ 
turno, onda je tek bilo jasno, da sve nove tečevine gube mnogo na 
svojoj pravoj vrijednosti. A sve zlo modernog doba ima svoj ideo¬ 
loški početak u onom' duhu, kojim je Luther zadahnuo svoje djelo. 

Pretjerani moderni nacionalizam po uzoru oholog ger¬ 
manskog kršćanstva; državni zahvat u vjersko polje, apsolutističke 
težnje pojedinih vladara, naročito u pogledu crkvenog života i nje¬ 
zinog upliva (galikanizam i jozefinizam) samo su izdanak protestant¬ 
skog poimanja ovisnosti religija od državne vlasti; sva težina onog 
problema, koji pod imenom »socijalnog pitanja« mori još i danas 
Evropu, nužna je posljedica one nauke, koja za spas čovjeka ne 
traži dobrih djela. Ako ona nisu potrebna — ugodnije je, d'a ih 
izostavimo. Kršćanska caritas postaje tako ne moralna dužnost, 
nego suvišni jedan nepotrebni teret, na koji nitko nema obveze. 

Na drugoj strani princip skrajnjeg individualizma rađa nago- 
milavanjem prekomjernog bogatstva u rukama onih, koji sretnim i 
spretnim načinom znadu da se okoriste prilikama — dakle rodi k a- 
pitalizmom. Propast čitavih klasa, osiromašenje puka naglo 
je pokročilo, čim je stroj zauzeo jače mjesto u radu. 

Jedinstvo je stalo pucati kud i kamo jače, nego što se mislilo. 
Duha, koji je spajao i vezao sav kulturni život u j e dno prostrano 
polje aktiviteta, nestalo je. Borba je nastupila ne samo na polju 
duhovnog i duševnog sporazumijevanja, nego je prenesena i na polje 
materijalnih dobara. 

Društveni pak ili socijalni poredak silno je stradao usljeđ tih 
borba. Familija nije ostala ono, što je bila. Ona propada. Nemoral 
diže glavu i javno se nekažnjeno šepiri. Gdje je nemoral, tu je i 
nevjera. Individualizam i subjektivizam pak opravdava svaki stav. 

Početkom 17. vijeka već se vide konture nove filozofije. Pri¬ 
pravljali su je humaniste Valla (1407 — 1459.), Erasmus (1467—1536.), 
Rarnus (1515 — 1572.), eklektici, ‘ empirista Thomas Campanella 
(1568—1639.), panteiste Giordano Bruno (1548—1600.) i Jakob 



Boehme (1575—1624.); prirodoznaci Kopemdk (1473—1543.), Keppler 
(1571—1630.) i Galilei (1504—1642.), a nemanje i juriste kao Machia- 
velli (1469—1527.), Hugo Grotius (1583—1645.) i deiste Cherbury 
11581—1648.), sa skepticima Midi de Montaigneom (1533—1592) i 
Petr. Charonom (1562—1603.). Već ta rana moderna filozofija no¬ 
sila je u zametku sve one oznake, koje su se kasnije razvile do paro- 
ksizma: negaciju svakog auktoriteta, prekid s tradicijom, neprija¬ 
teljstvo među vjerom i razumom . 

A znamo, da je filozofija za svako doba kraljica znanosti. Ona 
ima silan upliv i na one, koji je ne razumiju i koji se njom ne bave. 
Njezin se blagotvorni ili zlokobni utjecaj osjeća u zraku, koji dišu 
ljudi; ona se prepliće kroz njihove misli i osjećaje, a da oni toga 
i ne znadu. I tako ona djeluje svojom snagom bilo na boljitak bilo 
na nazadak čovječanstva. Moderna je filozofija dovela naš savre- 
meni rod na niže, nego što je on stajao u srednjem vijeku. Konsta¬ 
tacije, koje se bilježe 200 godina iza rođenja Kantova (1724—1804.), 
potvrđuju, da je filozofija sv. Tome Akvinskoga jedina jaka baza za 
solidno umovanje. 

3. Prosvijećeni period u 18. vijeku. 

Otpočeo je u Engleskoj kao neka opozicija Lutherovom poni- 
žavanju ljudskog razuma. Stvorila se neka naravna religija — de- 
izam, kao nauka o Bogu dobrom ocu, koji se puno ne miješa u ljud¬ 
ske poslove. Dakle neko slobodoumno naziranje, koje se puno ne 
osvrće na objavu, nego glorificira ljudski razum. Tako je otpočeo 
Bacco Verulamski, nastavio Hobbes kao empirista, zatim Locke i 
Hume kao skeptici i agnostici, da njihovi nastavljači završe kao pot¬ 
puni ateisti. 

U Francuskoj je išlo još jačim tempom. Korupcija dvora samo 
je još pospješavala dekadencu. Deizam engleski uze oblik senzua- 
lizma i materijalizma. Helvefius, Holbach, Condillac, pa Voltaire 
i Rousseau najpoznatiji su zastupnici ovog dekristijanizma. Preteče 
nešto kasnije francuske revolucije. 

U Njemačkoj je jednako nastojanje provodio Fridrich II. (Ve¬ 
liki). U ono doba nastale slobodnozidarske lože marljivo su širile 
Voltairski duh po Njemačkoj. Ali ni filozofi i literati nijesu za¬ 
ostali. Od velikog je ugleda bio Lessing, da Goethea i preteče Kan- 
tove naročito i ne spominjem. 

Kulturnim i civilizatornim nastojanjima čitave Evrope davali 
su ton ovi spomenuti prvaci liberalizma u Engleskoj, Francuskoj i 
Njemačkoj. Broj njihovih pomagača bio je nepregledan, a broj nji¬ 
hovih jakih protivnika vrlo malen. Priznati valja, da su crkveni ljudi 
dugo gledali skrštenih ruku, kako inteligencija otpada od Crkve 
umom i u duši svojoj nosi osjećaj, koji se često umstvenom shva¬ 
ćanju protivi. 

Kroz cio devetnajsti vijek bile su u naponu djelatnosti one ten¬ 
dencije, koje su rušile i razarale sve, što je odisalo kršćanskim du¬ 
hom. Tu negativno-destruktivnu sliku ne mogu ovdje iznositi. 
Poznata vam je od druguda. 

Dok su na jednoj strani tehnika, kemija i fizika, zatim geologija, 
"paleontologija, historija i arheologija orijaškim koracima kročile na¬ 
prijed, potpomagane tehničkim pomagalima svih vrsti — dotle su na 
drugoj strani duhovne znanosti i nauke duha: religija, filozofija, 
s poezijom i estetikom, sociologija i etika očito nazadovale. A pošto 
je elemenat duhovni prvotni i glavni kulturni faktor, njegovim padom 
valja zabilježiti opću kulturnu dekadansu. Ta naša savremena kul¬ 
tura nema duše, nema jedinstvenosti. Ona nije harmonična, nego 
iskidana, izobličena. Ne odgaja, ni ne oplemenjuje čovjeka, nego ga 
uzno'Si, ostavlja hladnim i ubija. Ona nije u skladu s našom naravi, 
koja je nešto više od materije. Ona nema na sebi note vječnosti, 
onog bljeska neprolazne, trajne vrijednosti, za kojom teži naša duša. 
I zato je ona ostavlja hladnom, nezadovoljnom. Duša u njoj neima 
mjesta, bježi i traži — Gospoda. 

VII. Značaj savremene kulture i izgledi za budućnost. 

Jedinstvene kršćanske kulture danas nema. Činjenica je: da 
je sva kultura čedo kršćanskog duha zapravo kršćanske katoličke 
Crkve. Za nas Hrvate je to naročito bjelodano pokazala naša kul- 
turno-historijska izložba prigodom proslave 1000 godišnjice hrvat¬ 
skog kraljevstva. Ali moderni duh razbio je to jedinstvo. Unio je 
najrazličnije i česo puta najoprečnije tendencije i poglede na cilj 
kulturnih nastojanja, da je jednima kulturni nazadak ono, što je dru¬ 
gima kulturni napredak. Ljudi se više ne razumiju. Jednima je 
zemlja raj. materijalna kultura: tehnika i kemija, sve; drugima je 
sva ta materijalna kultura tuda i mrska, jer je bezbožna, ohola i 
hladna. 

I danas se čuju najoprečniji glasovi o značenju i vrijednosti 
naše savremene kulture i civilizacije. Naše je mišljenje dosta jasno 
izbilo tokom ovih izvoda: U svemu materijalnom napretku savre- 
menog čovječanstva valja marno unositi ideju jedinstvenosti. Tu 
ideju može dati samo duša, iskra božanskog svjetla u nama. Samo 
kršćansko naziranje na svijet iživot. Jedino ono polazi s ispravnog 
stanovišta i gleda čovjeka, njegov poziv, njegov napredak i kulturu 
pod vidom vječnosti. A samo s tog stanovišta može sva kulura imati 
pravu ocjenu. Sve je drugo pogrešno, s temelja pogrešno, prazno 
i — puko nadimanje nediscipliniranog ljudskog mišljenja. 

Pa zato na pitanje: da li je moguća jedinstvena kršćanska 
kultura danas — odgovaram, da jest moguća, ali tek u pojedinačnim 
narodima i državama, gdje su povoljni svi uvjeti za njezin razvoj. 
0 uvjetima, pod kojima je moguća ne mogu ovaj čas raspredati. Ali 
ću reći kratko: Kršćanska kultura, za naš katolički hrvatski narod, 

dakle katolička kultura, sadržana je u osnovnim svojim smjernicama 
samo u katoličkoj religiji. 

Ta katolička religija jest i danas pozitivan kulturan faktor, o 
čem nitko ne može posumnjati. Protestantske religije sve po redu 
ne mogu doći u obzir kod stvaranja jedinstvene kršćanske kulture, 
jer je protestantizam baš najveći krivac, da se razbilo nekad onako 
jako i veličajno katoličko kulturno jedinstvo. 

Pravi predstavnik kršćanstva jest katolička Crkva. I sve ono, 
što se oko nje okuplja diše jednim duhom. Po njoj je u svimi kultur¬ 
nim pitanjima moguće među najraznovrsnijim narodima doći do je¬ 
dinstvenih pogleda i na kulturnom polju. Zašto? Zato, jer su svi 
njezini članovi jedne misli, kad je u pitanju cilj, svrha čovječjeg ži¬ 
vota, vrijednost njegovih materijalnih i duhovnih sredstava, kojima 
čovjek ima da postigne svoju svrhu. To dakle j e dims t ve/no 
poimanje svijeta, života i svemira omogućuje i je¬ 
dinstveni nazor glede kulturnih vrednota. Kultura katoličkog 
puka, ako je doista vrijedan tog imena, ne može ići drugim pute- 
vima, nego što ide život takovog puka. I ako ga život zemaljski 
skladno vodi k cilju, k životu u slavi Oca nebeskog, njegovo će kul¬ 
turno nastojanje nositi biljeg te vjere, nade i ljubavi. Zapravo: 
samo što ga bude približavalo k tom jedinom realnom cilju i što mu 
bude olakšavalo taj put, to će smatrati katolički puk pravom kultu¬ 
rom. Duh je dakako i opet glavni pokretač. Materijalna kultura 
ne će i ne mora ništa zaostati. Njoj najkatoličkiji duh nikad nije bio 
na putu. On joj se prilagođuje, on je unapređuje. Belgija je svijesna 
katolička zemlja, a kulturno je najnaprednija. Katolički Nijemci 
ništa ne zaostaju za svojim protestantsim sunarodnjacima. 

Po čitavom svijetu dakle može sve naše kulturno nastojanje, 
sav naš rad i trud da prožima temeljna naša misao, izražena u našem 
katoličkom nazoru na svijet i život. 

A kad znamo do kakovih je granica doprla naša savremena 
t. zv. moderna kultura i civilizacija, onda za nas, pristaše kršćan¬ 
skog naziranja, nema nikakovog krzmanja: Zdrava narodna kultura 
može samo da se osniva na zdravim religijskim i etičkim osnovima! 
I zato je sve naše javno nastojanje obilježeno jednim jedinstvenim 
duhom: onim Crkve katoličke! 

Pod njezinim okriljem moguća je jedinstvena kršćanska kultura 
katoličkih naroda. Program za taj rad zacrtali su pape posljednjeg 
ovog stoljeća. Na njegovom se ostvarenju živo radi po svim zem¬ 
ljama. A vjerujte, i skrajnji je čas! Opasnosti se pomaljaju na sve 
strane. U najširim slojevima već se zapaža mnogo vjerskog forma¬ 
lizma mjesto živog vjerskog života. Mogao bi i lakši vihor, da od¬ 
nese taj naš puk onamo, kamo ne želimo da dospije. Njegovo srce 
moramo mi za svaki otpor prekaliti živim ognjem Kristovim: sav 
njegov kulturni život učiniti svijesnim izražajem katoličkog njegovog 
životnog nazora. 

